b'\n_START_ARTICLE_\nMe & My\n_START_SECTION_\nKarriere\n_START_PARAGRAPH_\nF\xc3\xb8r de to s\xc3\xb8stre kaldte sig Me & My, optr\xc3\xa5dte de under navne "SuPer Sisters" i slutningen af 1980\'erne. De udgav albummene SuPer Sisters (1989) og Marieh\xc3\xb8nen (1990). Deres bedst kendte sang fra den periode er nok "S\xc3\xa5 det endelig weekend", som er en dansk cover-version af "Like a Rollercoaster". I 1991 fors\xc3\xb8gte de at komme med til det danske melodi grandprix, men da s\xc3\xb8strene var henholdsvis 15 og 17 \xc3\xa5r, var de for unge til at kunne deltage. Sangen som de skulle have sunget, "Med eksprestog til Kina", endte p\xc3\xa5 en andenplads, men sunget af Ulla Bjerre og Ole Bredahl._NEWLINE_I 1995 udgav de som Me & My det selvbetitlede album p\xc3\xa5 EMI, der indeholdt singlen "Dub-I-Dub". Sangen blev et stort hit adskillige lande, og toppede Tracklisten i Danmark. P\xc3\xa5 verdensplan solgte albummet over to millioner eksemplarer._NEWLINE_Efter succesen med tyggegummipop-lyden p\xc3\xa5 "Dub-I-Dub" udgav Me & My i 1999 et mere pop og R&B-inspireret album med titlen, Let the Love Go On. Albummet var produceret i samarbejde med Cutfather & Joe, Richard Feldman og Jes\xc3\xbas N. G\xc3\xb3mez. Albummet solgte 100.000 eksemplarer p\xc3\xa5 verdensplan. Det indeholdt bl.a. sangen "So Many Men", der blev brugt i computerspillet Dance Dance Revolution 3rdMix, der udkom i 1999._NEWLINE_I 2001 udgav Me & My deres tredje studiealbum, Fly High, hvor de vendte tilbage til en mere rendyrket dance-lyd. Albummet indeholdt bl.a. et coverversion af D-A-D\'s "Sleeping My Day Away". Fly High solgte 10.000 eksemplarer. Me & My medvirkede i 2002 p\xc3\xa5 singlen "Te Quiero" fra den dansk-pal\xc3\xa6stinensiske sangerinde Nicole._NEWLINE_De deltog i Dansk Melodi Grand Prix 2007 med sangen "Two Are Stronger Than One", men fik en beskeden placering. Sangen var bl.a. skrevet af Jascha Richter. Den kvalificerede sig til semifinalen den 2. februar, men selvom de var bookmakernes favorit til at vinde, sluttede de p\xc3\xa5 en sjetteplads med kun otte point._NEWLINE_Den 1. december 2007 udgav duoen julesangen "Too Much Christmas", der var deres f\xc3\xb8rste single i 6 \xc3\xa5r._NEWLINE_I 2009 optr\xc3\xa5dte Susanne Georgi, der siden var flyttet til Andorra, i Eurovision Song Contest for Andorra med sangen "La teva decisi\xc3\xb3 (Get a Life)", der dog kun n\xc3\xa5ede semifinalen med 15 point._NEWLINE_D.11 november 2016 udkom der en remix singel af deres grand prix nummer "Two Are Stronger Than One" nummeret er remixet af Stormby aka Matt Eriksson som blev spurgt af Me & My st\xc3\xb8rste danske fan om hj\xc3\xa6lp til at f\xc3\xa5 den remixet og det er s\xc3\xa5 blevet til en udgivelse p\xc3\xa5 universal musik med et radio edit og et club mix.'